'Al ons drome vir e-leer en goeie onderrig waar' | Netwerk24
'Al ons drome vir e-leer en goeie onderrig waar'
Deur Suzaan Potgieter 19 Maart 2018 05:00
Met splinternuwe rekenaartablette is die Primêre Skool Klapmuts beslis aan die voorpunt van tegnologie en e-leer.
Die Val de Vie-stigting het onlangs vir die skool 40 tablette geskenk, wat nou in twee klaskamers deur leerlinge gebruik word. Hiermee saam het die stigting 'n laaikas geskenk waar die tablette herlaai en toegesluit kan word.
Ryk Neethling, Olimpiese swemmer en bemarkingsbestuurder van Val de Vie, werk saam met Jameson Abrahams en Micaylan Warie op die tablette wat die Primêre Skool Klapmuts van die Val de Vie-stigting ontvang het.Foto: SUZAAN POTGIETER
"Dit is net die aanvoorprojek. Ons doel is om die hele skool met tablette toe te rus," sê Ronald Frans, die skool se hoof.
Die Primêre Skool Klapmuts, wat die enigste skool in die gemeenskap is, het 1 530 leerlinge van gr. R tot gr. 7 en doen baie moeite om leer lekker te maak.
Daar is ook twee rekenaar­lokale vir leerlinge en 'n volle
biblioteek, wat ook tot die publiek se beskikking is.
Verder bied die skool 'n weeklikse klas van die Young Entrepreneurs-program aan, wat leerlinge die belang van entrepreneurskap en geldsake leer.
"Ons droom het waar geword. Toe ons die skool in 2010 opgeknap het, was my visie om rekenaarlokale en 'n openbare biblioteek te hê, en e-leer by die skool in te stel. Met hierdie projek is ál die drome nou bewaarheid," sê Frans.
Ons omstandighede is nie 'n verskoning nie.
Lorraine Hadfield, raadgewer van die Val de Vie-stigting, sê die ontwikkeling van kinders is die belangrikste ding wat 'n mens kan doen.
"Hierdie projek was baie na aan my hart en om saam met die skoolhoof en sy wonderlike personeel te kon werk, was heerlik.
"Hulle is net nóg 'n bewys dat jy steeds topklasonderrig kan gee al het jy nie ál die hulpbronne tot jou beskikking nie," sê Hadfield.
Frans stem saam en sê die skool is nie van die rykstes nie, maar kan danksy vennootskappe dieselfde standaard onderrig aan leerlinge gee.
"Ons omstandighede is nie 'n verskoning nie en ons gebruik elke geleentheid om die skool vir die kinders beter te maak."